“Qozog'iston oligarxiya tizimi bilan butunlay xayrlashishi kerak” — To'qaev

Qozog'iston prezidenti Qosim-Jo'mart To'qaev barcha fuqarolar uchun teng imkoniyatlar yaratib, oligarxlarning o'zboshimchaligiga chek qo'yish kerakligini aytdi. Bu haqda “RIA Novosti” xabar berdi.
Prezident siyosat va iqtisoddagi favoritizm, oligarxiya va oligopoliyadan xalos bo'lish zarurligini ta'kidlagan.
“Qozog'iston xoh iqtisodiyotda, xoh siyosatda oligopoliya, oligarxiya tizimi bilan butunlay xayrlashishi kerak. Mamlakatda ijtimoiy adolat bo'lishi zarur. Albatta, men utopik va xayolparast ham emasman, bu ish bir kun emas, bir oy va bir yilda bo'lmasligini tushunaman. Lekin bunga intilishimiz kerak, chunki odamlar hamma narsada, katta-kichik ishlarda ham adolatni xohlaydi.
Davlat rahbari sifatidagi vazifam mamlakatimiz fuqarolari uchun ana shu adolatni ta'minlashdan iborat. Axir, hech kim unga ijtimoiy ierarxiyadagi eng past o'rinni ta'minlaydigan taqdir bilan tug'ilmaydi. Hamma teng bo'lishi kerak. Nima bo'lganda ham, ijtimoiy lift ishlashi kerak”, — degan To'qaev.
Avvalroq Qozog'iston prezidenti mamlakatning boyligi ayrim shaxslarga emas, butun xalqqa tegishli ekanini aytgandi. Shuningdek, To'qaev Qozog'iston va O'zbekiston oligarxlarini solishtirgandi.